El Pirata Rock Festival penja el cartell de complet en les 4.300 places d'acampada
19 juliol 2018

## El Pirata Rock Festival penja el cartell de complet en les 4.300 places d'acampada19 juliol 2018Última actualització: 14 juliol 2025

![](../gestion/img/_AO_1187-copia.jpg)  
  

L'alcaldessa de Gandia, Diana Morant acompanyada pels regidors Miguel Ángel Picornell, Àngels Pérez, Nahuel González i el director general d'Urbanisme i Activitats, Vicent Mascarell, han visitat aquest matí les instal·lacions de l'acampada del Festival Pirata Rock que hui inicia la seua activitat.  
  
En primer lloc, **Diana Morant** ha felicitat els organitzadors per la feina feta. "_El Pirata Rock Festival compleix la seua segona edició a la nostra ciutat i aquest any, donat el seu creixement, hem hagut de traslladar la zona d'acampada a un nou emplaçament que creiem que és més encertat i que permet ampliar la zona de concerts. D'aquesta manera aconseguim que totes les persones que van al festival estiguen més a prop del centre de la ciutat i puguen conéixer-lo i gaudir-lo_".  
  
Morant ha informat que el Festival ja ha penjat el cartell de complet a la zona d'acampada preparada per 4.300 persones i que els organitzadors esperen una afluència diària de 8.000 persones. "_L'èxit d'aquesta edició demostra que els organitzadors són gent seriosa amb la qual es pot treballar i amb la qual podem compatibilitzar un festival i el centre de la ciutat que acollirà "pirates" procedents de tot Espanya. Només ens queda convidar-los a que gaudisquen i coneguen Gandia_".  
  
Per la seua banda, **Duke Abengózar**, director del Festival, ha agraït a l'Ajuntament l'acollida de l'esdeveniment musical. "És increïble veure el parc Ausiàs March completament ple i ja estem amb els últims detalls de la zona de concerts per arribar a albergar fins a les 9.500 persones que esperem dissabte. Aquest any tenim 1.200 places més d'acampada i el recinte dels concerts albergarà a 2.000 persones més" i afegia que "hem posat un dispositiu especial de neteja, seguretat, organització i sanitari durant les 24 hores que ascendeix a 120 persones. També s'han instal·lat càmeres de videovigilància".  
  
La màxima responsable en matèria turística, també ha destacat que el Festival compta amb tots els permisos i autoritzacions necessàries.  
  
Finalment, **Àngels Pérez** va informar que dimarts passat es va celebrar a l'Ajuntament de Gandia una reunió on van participar els organitzadors i responsables de la Policia Local, Turisme, Trànsit i Mobilitat, Policia Autonòmica i Nacional, Creu Roja, Bombers per coordinar l'ampli dispositiu durant aquests dies.

[Twittear](https://twitter.com/share)